text: Vietnamesisk dreng må ikke bo hos mor og lillebror
  27 juni 2010 kl. 10.26
  15-årig vietnamesisk dreng nægtet familiesammenføring med sin mor og lillebror i Danmark.
  Mai Hye-Knudsen kom til Danmark fra Vietnam for godt en halv snes år siden. Med sig havde hun sit yngste barn, mens hendes ældste søn - dengang 3 år - blev hos sin far i Vietnam.
  Mai er gift igen i Danmark og bor i Hornsyld sammen med sin mand.  
  For fire-fem år siden fik hun besked om at hendes ældste søn var blevet overladt til en farmor og at hendes eksmand fra Vietnam var forsvundet.
  Siden har hun ønsket at få sin ældste søn familiesammenført, men Udlændingestyrelsen siger nej.
  Den ældste søn er på besøg i Danmark lige nu på et turistvisum, men skal forlade landet senest 5. august.
  Mai Hye Knudsen forstår ikke, at drengen skal tilbage til Vietnam, hvor hans nærmeste familie er en farmor, der i dag er 80 år.
  Mai Hye Knudsen har altid haft arbejde mens hun har været i Danmark - i dag er hun i færd med at tage en uddannelse som Social- og Sundhedshjælper samtidig med at hun arbejder på Nissens Kølefabrik i Horsens.
  Se historien i TV SYD søndag kl. 19.30
  